**Jegyzőkönyv**

**Nagykovácsi Nagyközség Önkormányzat**

**Pénzügyi és településfejlesztési bizottság nyilvános üléséről**

**Az ülés helye: Öregiskola Közösségi Ház és Könyvtár**

**Az ülés időpontja: 2017. június 12. (hétfő) 19 óra 15 perc**

**Meghívottak:** Tegzes Endre elnök, Fodor Attila, Dr. Szabó András, Horváthné Holéczy Katalin, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Bánóczi Margit, Honti Zoltán, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, dr. Visnyay Noémi osztályvezető

**Megjelentek:** Tegzes Endre elnök, Fodor Attila, Dr. Szabó András, Horváthné Holéczy Katalin, Erdélyi Zoltán */késett/*, Kiszelné Mohos Katalin polgármester, Szemesy Barbara alpolgármester, Bánóczi Margit, dr. Klein Katalin, Honti Zoltán, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, dr. Visnyay Noémi osztályvezető, Kissné Szalay Erzsébet jegyzőkönyvvezető

**Tegzes Endre elnök**: Tisztelettel és szeretettel köszöntöm a megjelenteket. Megállapítom, hogy a bizottság 4 fővel határozatképes. Erdélyi Zoltán jelezte távollétét. Kérdezem, hogy a napirendhez van-e hozzászólás, kérdés. Úgy látom, hogy nincs, akkor szavazzunk a mai ülés napirendjéről. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**47/2017. (VI. 12.) HATÁROZATA**

**Tárgy**: **A Pénzügyi és településfejlesztési bizottság 2017. június 12-i ülésének napirendje**

Nagykovácsi Nagyközség Önkormányzat Pénzügyi és településfejlesztési bizottsága úgy dönt, hogy a 2017. június 12-i ülésén az alábbi napirendi pontokat tárgyalja:

1. **A Nagykovácsi Településüzemeltetési Nonprofit Kft. könyvvizsgálójának megbízása**
2. **Döntés a 2017. május 7-én bekövetkezett, ebr42 353 448 számú vis maior pályázat beadásához önrész biztosításáról**
3. **Döntés a Nagykovácsi belterület 4901-5049 helyrajzi számú telekcsoport (Kecskehát) telekalakítási megállapodásának jóváhagyásáról**
4. **Döntés az un. állami főépítészi eljárásban történő HÉSz módosítás megrendeléséről**

**Határidő:** azonnal

**Felelős:** PB elnöke

**1. napirendi pont**

**A Nagykovácsi Településüzemeltetési Nonprofit Kft. könyvvizsgálójának megbízása**

**Tegzes Endre elnök:** Átadom a szót aljegyző asszonynak, hogy ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Tegzes Endre elnök:** Köszönöm. Kérdezem, hogy van-e kérdés, hozzászólás?

**Fodor Attila:** Van annak valami oka, hogy nem az eddigi könyvvizsgáló megbízása szerepel a határozati javaslatban? Felmerült valami gond a munkájukkal kapcsolatban?

**dr. Halmosi-Rokaj Odett aljegyző:** A legkedvezőbb árajánlatot adó cég szerepel a határozati javaslatban.

**Horváthné Holéczy Katalin**: A NATÜ FEB tagjaként elmondanám, hogy a FEB-nek azért volt az előterjesztéshez mellékelt véleménye, mert úgy gondoljuk, hogy az eddigi könyvvizsgálóval meg voltunk elégedve, ők már ismerik a NATÜ tevékenységét. Ez mindenképpen előny egy könyvvizsgálónál. Emellett azt is támogatta a FEB, hogy amennyiben nincs szükség könyvvizsgálóra, abban az esetben ezt is el tudja fogadni. Én személy szerint preferálom, hogy legyen továbbra is könyvvizsgáló.

**dr. Szabó András**: Azt gondolom, hogy mindenképpen szükség van könyvvizsgálóra. Azzal értek egyet, hogy lehetőség szerint a legolcsóbbat válasszuk.

**Tegzes Endre elnök:** Köszönöm. Van-e további kérdés, észrevétel? Nincs. Akkor szavazzunk a határozatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 3 igen, 1 nem szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**48/2017. (VI. 12.) HATÁROZATA**

**Tárgy:** **A Nagykovácsi Településüzemeltetési Nonprofit Kft. könyvvizsgálójának megbízása**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy a Nagykovácsi Településüzemeltetési Nonprofit Kft. könyvvizsgálatával a Szita és Társai Könyvvizsgáló, Tanácsadó és Szolgáltató Kft.-t (székhely: 7400 Kaposvár, Kereszt u. 1., Cg.:14-09-305663, eljáró könyvvizsgáló: Szita László) bízza meg a végelszámolás befejezéséig 130.000 Ft+Áfa megbízási díjért.

Felhatalmazza az Ügyvezetőt a szükséges intézkedések megtételére.

**Határidő:** azonnal

**Felelős:** Ügyvezető

**2. napirendi pont**

**Döntés a 2017. május 7-én bekövetkezett, ebr42 353 448 számú vis maior pályázat beadásához önrész biztosításáról**

**Tegzes Endre elnök:** Átadom a szót dr. Visnyay Noémi osztályvezető asszonynak, hogy röviden ismertesse a rendeletet.

**dr. Visnyay Noémi osztályvezető:** *Röviden ismertette a rendeletet.*

**Tegzes Endre elnök**: Köszönöm. Kérdezem, hogy van-e kérdés, hozzászólás?

**Horváthné Holéczy Katalin:** Szeretném kérdezni, hogy milyen ennek a keretszerződésnek a kihasználtsága. A másik, hogy van egy ilyen sor, hogy „A rendkívüli időjárás okozta káreseményekhez kapcsolódó vagyontárgyakra biztosítással nem rendelkezik, így a káreseményre biztosítási összeget nem igényelt.” Ezek szerint rendelkezhetnénk biztosítással, és ez milyen hátránnyal vagy előnnyel járna számunkra.

**dr. Visnyay Noémi osztályvezető**: Az első kérdésre elmondanám, hogy most zárult le a közbeszerzési eljárás, hirdettünk egy nyertes pályázót, megkötöttük vele a szerződést. Ezen a héten szombaton vonulnak majd fel a gépekkel, és a jövő hét elején megkezdik a kátyúzási és aszfaltozási munkákat. Ez a Puhi-Tárnok Kft. A második kérdésre szeretném mondani, hogy a határozati javaslatot a Belügyminisztérium készíti el, ezt így kell elfogadni.

**Horváthné Holéczy Katalin:** Én általánosságban kérdezem, hogy rendelkezhetnénk olyan biztosítással, amely ilyen káreseménynél fizetne nekünk?

**Kiszelné Mohos Katalin polgármester**: Véleményem szerint úttestre ilyen biztosítás nincsen.

**Papp István jegyző:** Közművekre van biztosításunk és általános felelősségbiztosításunk van.

**Tegzes Endre elnök:** Köszönöm. Úgy látom, nincs több hozzászólás. Akkor szavazzunk a napirendi pontról. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, tartózkodás és ellenszavazat nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**49/2017. (VI. 12.) HATÁROZATA**

**Tárgy: Döntés a 2017. május 7-én bekövetkezett, ebr42 353 448 számú vis maior pályázat beadásához önrész biztosításáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozati javaslat elfogadását.

Nagykovácsi Nagyközség Önkormányzatának Képviselő-testülete úgy határozott, hogy vis maior támogatás címen pályázatot nyújt be a Belügyminisztériumhoz.

A káresemény megnevezése: A 2017. május 7-én hirtelen lezúduló csapadékhullás következtében károsodási helyszínek jelenleg balesetveszélyesek, a közutak járművel nehezen járhatók, a burkolatok és a padkák jelentős mértékben sérültek, részben megsemmisültek. A Kálvária sétány (hrsz. 2231) Mátra utcától Völgy utcáig tartó, 130 fm-es szakaszán a burkolat és a padka károsodott, a téli extrém erős fagy, olvadás, visszafagyás ismétlődése miatt töredezetté vált burkolatot, a rendszeres karbantartás ellenére, az út egyik oldalán a csapadékvíz teljes egészében lemosta. Az Erdősétány utca (hrsz. 2119) a Mátra utca és a Gerecse utca közötti, valamint a Kút köz és a Turista utca közötti, 180 fm-es és 190 fm-es szakaszán mind a burkolat, mind a padka károsodott, balesetveszélyessé vált.

A káresemény forrásösszetétele:

|  |  |  |
| --- | --- | --- |
| Megnevezés | 2018. év | (%) |
| Saját forrás | 5.076.841 | 10 |
| Biztosító kártérítése | - | - |
| Egyéb forrás | - | - |
| **Vis maior támogatási igény** | **45.691.560** | **90** |
| Források becsült költsége összesen | 50.768.401 | 100 |
| Kapcsolódó fejlesztési feladatok önkormányzati forrásból | A „Nagykovácsi belterületi közlekedési, vízépítési létesítményeinek építése, karbantartása 2017-től” tárgyú keretszerződés egységárai szerint. | projekten kívül |

A károk helyreállításának szakértő által becsült költsége 50.768.401,- forint, melynek fedezetét az Önkormányzat a megjelölt saját forrás erejéig tudja biztosítani. Az Önkormányzat továbbá külön projekt keretében, saját forrásból biztosítja a helyszíni ellenőrzést végző Bizottság által megjelölt fejlesztési feladatok díját, a 3 évre megkötött, „Nagykovácsi belterületi közlekedési, vízépítési létesítményeinek építése, karbantartása 2017-től”tárgyú keretszerződés terhére.

A Képviselő-testület a támogatáshoz szükséges 5.076.841,- forint önerőt az Önkormányzat 2018. évi vis maior kerete terhére biztosítja.

A Képviselő-testület a helyszíni ellenőrzést végző Bizottság által megjelölt fejlesztési feladatok megvalósításához szükséges összeget a „Nagykovácsi belterületi közlekedési, vízépítési létesítményeinek építése, karbantartása 2017-től”tárgyú keretszerződés terhére biztosítja.

Nagykovácsi Nagyközség Önkormányzatának Képviselő-testülete kijelenti, hogy a káreseménnyel érintett összes vagyonelem az önkormányzat tulajdonát képezi, valamint a további nyilatkozatokat teszi:

* A rendkívüli időjárás okozta káreseményekhez kapcsolódó vagyontárgyakra biztosítással nem rendelkezik, így a káreseményre biztosítási összeget nem igényelt.
* Az önkormányzat a megrongálódott építményeket önerőből helyreállítani nem tudja.
* Vállalja a költséghatékonyság és a megvalósíthatóság szempontjaira tekintettel történő helyreállítást.
* Az önkormányzat más – a tulajdonában lévő – vagyontárggyal a feladatát nem tudja ellátni.

A Képviselő-testület felhatalmazza a Polgármestert a pályázat benyújtására.

**Határidő**: azonnal

**Felelős:** Polgármester, Jegyző

**3. napirendi pont**

**Döntés a Nagykovácsi belterület 4901-5049 helyrajzi számú telekcsoport (Kecskehát) telekalakítási megállapodásának jóváhagyásáról**

**Tegzes Endre elnök:** Átadom a szót dr. Halmosi-Rokaj Odett aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Tegzes Endre elnök:** Köszönöm.Kérdezem, hogy van-e kérdés, hozzászólás?

**Horváthné Holéczy Katalin:** Egyetértettem az Ügyrendi bizottság ülésén elhangzottakkal, és azzal a javaslattal is, hogy amennyiben az adók befizetése megtörténik, akkor írjuk alá a megállapodást. Amit viszont nem értek, hogy öt terület van, ami az önkormányzat tulajdonában van, ebből kettő út lesz, és ezen kívül 3 hrsz, összesen 6000 m2 alapterület kerekítve. Ennek nem értem a hátterét.

**Györgyi Zoltán főépítész**: Az előterjesztés tartalmazza az előzményeket, azokat a testületi döntéseket, amik a Kecskehát területének rendezését meghatározták. Ebben szerepel egy határozat, ami arról szól, hogy abban az esetben támogatja a korábbi megállapodás megléte mellett a Kecskehát fejlesztését, ha a terület szélén lévő árok is bekerül ebbe a területbe, és részben ennek a területnek a felhasználásáról, plusz megnövelve a magántulajdonosoknak a hozzájárulásával kialakul összesen 6000 m2-nyi építési telek. Meghatározta azt is, hogy az egyik hegyes telek sarkánál legyen egy kis közterület, illetve van még egy olyan közterületnek használandó, de beépítetlen területként szereplő rész, ami felmegy a kutató területéhez. Ez egy gyalogút, ahol a terület fölött most áthúzódó 20 kV-os légvezeték földkábele lenne átvezetve. Ezen kívül van az összes közút. Jelen pillanatban a területen a kárpótlás amikor megtörtént, kiszabályoztak utakat, és ezeket az utakat az önkormányzat átvette. Ezért van az, hogy van most egy árkunk, vannak külterületi útjaink, és a magántulajdonosok területéből hozzájön még ez a közel 20000 m2 terület.

**dr. Szabó András**: A környezetemben nem nagyon van olyan, aki érdekelt ebben a Kecskehát kérdésben. Én azt gondolom, hogy van egy helyzet. Nagyon ellene nem vagyok semminek, de nem szeretnék megmozdulni a projekt érdekében. Az az elhangzott vélemény, hogy ebből majd nekünk lesz valami hasznunk, az egy virtuális haszon. Én azt gondolom, hogy amíg perben állnak velünk, addig nem szerződnék velük. Ezt a napirendet én levenném a napirendről. Ha mégis foglalkozni akarunk ezzel, akkor kössük ki, hogy rendezzék a viszonyokat, fizessék meg az adóhátralékot, ahogy azt az Ügyrendi bizottság is javasolta. Az is elhangzott, hogy a beterjesztésük is pontatlan. Azt gondolom, hogy ne hozzunk egy olyan megállapodásról döntést, amit először vissza kellett nekik küldeni javításra. Én azt mondom, hogy nem az a kérdés, hogy milyen határozatot hozzunk, hanem arról kellene szavazni, hogy egyáltalán foglalkozzunk-e ezzel.

**Horváthné Holéczy Katalin:** Szeretném felhívni a figyelmet, hogy itt vannak befektetők, és vannak olyanok, akik kárpótlásként jutottak hozzá ehhez a területhez. Én ismerek olyat, aki hozzám fordult, hogy segítsek, mer nem tudja kifizetni az adót. El szeretné adni a telket. Tehát vannak vétlen tulajdonosok is, de valóban, ez nem befolyásolhatja az egészhez való hozzáállásunkat. Még egy dolgot szeretnék felvetni. nagyon jó lenne, ha együtt tárgyalhatnának a bizottságok azokról a kérdésekről, amik több bizottságot is érintenek, mert jó hallani több észrevételt.

**Fodor Attila**: Tudjuk-e azt, hogy mennyit emelkedett az ingatlanok értéke a belterületbe vonással.

**Györgyi Zoltán főépítész**: Amikor ezeket a területeket kiosztották, nem volt ezeknek forintosítható értéke. Pontos értéket most nem tudok mondani ezzel kapcsolatban.

**Tegzes Endre elnök:** Köszönöm. Kérdezem, hogy van-e még kérdés, hozzászólás a témakörhöz kapcsolódóan. Amennyiben nincs, akkor azt javaslom, hogy az Ügyrendi bizottság által elfogadott kikötéssel szavazzunk a határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 4 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**50/2017. (VI. 12.) HATÁROZATA**

**Tárgy: Döntés a Nagykovácsi belterület 4901-5049 helyrajzi számú telekcsoport (Kecskehát) telekalakítási megállapodásának jóváhagyásáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy az Ügyrendi bizottság módosító javaslatával együtt, az alábbiak szerint fogadja el a határozati javaslatot.

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi belterület 4901-5049 helyrajzi számú telekcsoport (Kecskehát) tulajdonosai között kötendő telekalakítási megállapodást tulajdonosként a határozat melléklete szerinti tartalommal jóváhagyja.

Felhatalmazza a Polgármestert, hogy Nagykovácsi Nagyközség Önkormányzatán kívüli valamennyi tulajdonos aláírását követően aláírja a telekalakítási megállapodást. Az aláírás további feltétele, hogy a 4901-5049 helyrajzi számú telekcsoporton belül egyetlenegy ingatlan vonatkozásában se álljon fenn telekadó-tartozás, vagy telekadóra vonatkozó jogvita.

**Határidő:** az aláírásokat követően azonnal

**Felelős:** polgármester, jegyző

**4. napirendi pont**

**Döntés az un. állami főépítészi eljárásban történő HÉSz módosítás megrendeléséről**

**Tegzes Endre elnök:** Átadom a szót főépítész úrnak, hogy röviden ismertesse a előterjesztést.

**Györgyi Zoltán főépítész:** *Röviden ismertette az előterjesztést.*

**Tegzes Endre elnök:** Köszönöm.Kérdezem, hogy van-e kérdés, hozzászólás?

**Fodor Attila:** Egy több, mint 2000 m2-es telekről beszélünk. Szabálytalan egy kicsit a telek, de, hogy ekkora telekre nem találnak beépítési lehetőséget, csak egy ilyen módosítással.

**Györgyi Zoltán főépítész:** Ez korábban két telek egyesítéséből jött létre, nagyon kedvezőtlenül lehet elhelyezni az épületet. A sarki részben egyáltalán nem lehet épületrészt elhelyezni.

**Fodor Attila:** Gyakorlatilag letoljuk az épületet egészen az utcafrontra, ezáltal a szomszéd telkeknek bekerül a látképébe.

**Györgyi Zoltán főépítész:** A Szent Flórián utca tekintetében nem lenne megváltoztatva. Ha megnézzük a Szent Lóránt utcát, ott eleve 5 m-es előkertet terveztek a tervezők. Ha ott 15 m előkert lenne, az nem lenne beépíthető. Itt hasonló módosulás lenne. Erről a módosítási javaslatról már volt szó informális megbeszélésen, és nem volt ellene kifogás.

**Horváthné Holéczy Katalin:** Az lenne a kérdésem, hogy ilyen esetekben figyelembe kell-e venni a szomszédok véleményét.

**Györgyi Zoltán főépítész:** Nem kell figyelembe venni alapvetően, de alapvetően nem hoz olyan szabályozást egy szakember, ami hátrányosan érinti a szomszédokat.

**Tegzes Endre elnök:** Van-e további kérdés? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**51/2017. (VI. 12.) HATÁROZATA**

**Tárgy: Döntés az un. állami főépítészi eljárásban történő HÉSz módosítás megrendeléséről**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy kezdeményezze a Helyi Építési Szabályzat (HÉSz) un. állami főépítészi eljárás szerinti államigazgatási egyeztetési körbe tartozó módosítását, különös tekintettel a Hrsz:4388 ingatlan építési helyének módosítására.

A tervezési költség viselője a Hrsz:4388 ingatlan tulajdonosa.

A szerződés aláírásának feltétele a tervezési díj fedezetének biztosítása az Önkormányzat felé.

Felhatalmazza a Polgármestert és a Jegyzőt a szükséges lépések megtételére, a tervezési szerződés aláírására.

**Határidő:** folyamatos

**Felelős:** polgármester, jegyző

**Tegzes Endre elnök:** Köszönöm.Van-e további hozzászólás, kérdés? Nincs. akkor a Pénzügyi bizottság nyílt ülését 20 órakor lezárom.

K.m.f.

Fodor Attila Tegzes Endre

 tag elnök